**Таҗетдин Ялчыголның җиденче буыны Яңа Кишеттә яши**

 Татарстан мөфтияте 2015 елны “Татар дин галимнәре елы” дип игълан итте. Безнең Арчабызның данын еракларга таратучы дин эшлеклеләребез Габденнасыйр Курсави, Шәмсетдин Кышкари, Шиһабетдин Мәрҗани, Шәмсетдин Күлтәси турында күпләребез беләдер. Ә менә туган җире бездән шактый ерак булган әдип Таҗетдин Ялчыголның оныклары Яңа Кишеттә яшәп ятуын авылдашлары да белмидер.

 Таҗетдин якынча 1768 елның октябрендә күренекле рухани Ялчыгол гаиләсендә туа. Аның туган җире төгәл билгеле түгел. Фәндә Таҗетдин Ялчыголның туган җирен Троицк, Орск төбәкләре белән дә, Татарстаныбызның Минзәлә һәм Кукмара яклары белән бәйләп карау да бар. Пугачев явы бастырылганнан соң, Таҗетдин әтисе белән чит тарафларга юлга чыга. Аның Хаҗитархан якларында, Төркиядә яшәве билгеле .

 Әтисе хаҗ сәфәреннән кайткач, туган якларында төпләнә. Таҗетдин Ялчыгол гаиләсе белән хәзерге Мамадыш районы Кече Сөн, Түбән Кама районының Татар Җиреклесе, Кызыл Чапчак авылларында яши һәм муллалык итә. Озак еллар хәзерге Зәй районы Югары Мәлем авылының имамы булып тора, табиблык белән шөгыльләнә. Гомере буе дөнья гизгән галимнең гомере дә юлда өзелә. Кызыл Чапчак авылыннан Югары Мәлемгә кайтып килгәндә, Имәнлебаш авылында кинәт вафат була һәм шушы авыл зиратының иң уртасына җирләнә.

 Гарәп, фарсы һәм төрки телләрен, Шәрык гыйлемнәрен һәм мәдәниятен яхшы белгән Таҗетдин Ялчыгол – төрле тармакларда эшләгән энциклопедик табигатьле кеше. Ул халыкны белемле, тәрбияле, динле итүгә үзеннән зур өлеш кертә. Галим тарих, әдәбият, фәлсәфә, медицина, хокук, илаһият һәм башка тармаклар буенча дистәдән артык китап язган.

 Таҗетдин Ялчыгол татарларга үзенең “Рисаләи Газизә” китабы белән таныш. Г.Тукай да үзенең “Исемдә калганнар” әсәрендә Кырлай авылыннан Җаек каласына алырга килгәндә, “мин ян тәрәзә төбендә “Рисаләи Газизә” укып утыра идем” дип яза. Чыннан да, Таҗетдин Ялчыголның “Рисаләи Газизә” китабы кулъязма килеш бик күп таралудан тыш, әллә ничә тапкырлар басылган, авыл мәдрәсәләрендә дәреслек булып хезмәт иткән.

 Күренекле галимнең оныклары ничек безнең якларга килеп чыккан соң? Таҗетдин Ялчыголның алтынчы буыны Марс Таҗетдинов кечкенәдән ятим кала һәм аны апасы Кима тәрбияләп үстерә. Алабуга педучилищесын тәмамлагач, армия сафларында хезмәт итә. Ләлә исемле апасы бу вакытта Әтнәдә эшли. Егет туп-туры аның янына кайтып төшә. Бу вакытта Кима апалары вафат булган була. Солдат киемнәрен дә салмаган егет башта Кышкар башлангыч мәктәбендә укыта. Яңа Кишет сигезьеллык мәктәбендә рус теленнән дә белем бирә. Күп еллар Иске Кишет башлангыч мәктәбе мөдире була һәм балалар укыта. Укытучы яшь егет Яңа Кишетнең Ясминә исемле кызы белән тормыш корып җибәрә. Тик гомере генә кыскарак булды аның. Рәхимсез йөрәк авыруы аңа, пенсиягә чыгып, балаларының, оныкларының игелеген күреп яшәргә насыйп итмәде.

 Марс абый безнең күңелләрдә төпле акыллы, белемле, төгәл кеше булып кереп калды. Нәселдән килә торган яхшы сыйфатлар анда да чагылыш таба иде. Бер генә мисал китереп үтим. Үзе укыта торган Иске Кишет мәктәбенә Марс абый иртәнге сәгать җидедә эшкә китә. Дәресләрен укыткач, төшке ашка кайта. Төштән соң аның тагын мәктәпкә киткәне күренә. Бу вакытта инде ул планнар язарга, дәфтәрләр тикшерергә бара иде. Һәм бу һәр көнне шулай. Бернинди кар-бураннар, көчле яңгырлар аның көндәлек эшенә комачауламады. Ә бит аның өеннән Иске Кишет башлангыч мәктәбенә кадәр 3 км лап ара үтәсе. Шушы араны Марс абый һәр көнне дүрт тапкыр җәяүләп үтә иде. Истәлекләрдән күренгәнчә, аның бабасы Таҗетдин Ялчыгол да җәяү йөререгә яраткан.

 Бүгенге көндә авылыбызда Марс абыйның улы Фәрит Таҗетдинов яши (фамилиясе генә дә аның бу затлы нәселдән булуы турында сөйли). Марс абыйның ике улы Азат белән Хәмит тә, кызы Резеда да кыска гомерле булдылар. Йөрәк авыруы аларны да бик яшьли җир куенына кертте. Фәрит абый, сәламәтлеге буенча күптән пенсиядә булса да, авылыбызда бик кирәкле кеше. Авыл көтүен чираттан бик гадел итеп алып бара ул. Үзенә карата да, кешеләргә карата да таләпчән авылдашыбыз җаваплы эшне бик төгәл башкарып килә.

 Фәрит абый тормыш иптәше Гөлнур апа белән биш бала тәрбияләп үстерделәр. Гөлнур апа “Герой-ана” исемен йөртә. Балалар барысы да мәктәптә тырышып укыдылар. Фәрит абый да, Гөлнур апа да балаларының укына бик җаваплы карадылар. Әгәр дә берәрсе авыртып мәктәпкә бармыйча калса, китапларын кыстырып, укытучыдан үтелгән темаларны,өй эшләрен сорарга килерләр иде. Балалары да аларның өметләрен аклады. Кызлары Гүзәл белән Гөлшат мәктәпне медальгә тәмамладылар. Гүзәл бүгенге көндә улын тәрбияли, ә Гөлшат бабаларының эшен дәвам итүче. Ул 2007 нче елдан бүгенге көнгә кадәр Казан шәһәренең Вахитов районы 116 нчы лицеенда физика укытучысы һәм уку- укыту эшләре буенча директор урынбасары булып эшли. Уллары Фәнис, Рәдис, Рәис тә төрле өлкәләрдә хезмәт куялар. Ял көннәрендә әти-әниләренә булышырга авылга кайтып җитәләр.

 Фәрит абый туганнары- Таҗетдин Ялчыгол нәселе белән дә элемтәдә тора. Таҗетдин Ялчыголның үзеннән соңгы нәсел шәҗәрәсе дә шактый бай, күптармаклы. Анда руханилар, мөгаллимнәр, инжерлар, табибләр, хәтта язучылар һәм генераллар да бар. Бигрәк тә Фәрит абыйларда шушы нәселдән булган Нәкыя апа Сәфәрова (Татарстан Республикасы Президенты Аппараты җитәкчесе Әсгать Сәфәровның әнисе) еш кунак була. Олы яшьтә булуына карамастан, бу ханым бабасы Таҗетдин Ялчыголның нәселен барлауга, алар арасында элемтә булдыруда күп көч куя. “Без гомеребез буе үзебезнең мулла нәселеннән икәнлегебезне белмәгәйләре дип куркып яшәдек”,- ди Нәкыя ханым. Олыгайган көндә генә аңа бабалары турында сөйләү мөмкинлеге туган.

 Менә шундый галимнең оныклары яши авылыбызда. Аларга сәламәтлек, киләчәк буыннарының да затлы нәсел дәвамчылары булуларын белеп үсүләрен теләп каласы килә.

**Зарипова Миләүшә- Яңа Кишет**